text: De gule arbejdede sig til pokalsejr - men soldaterne faldt
  26 oktober 2016 kl. 16.42
  AC Horsens gik videre fra tredje runde af pokalturneringen med en udebanesejr på 1-0 over FC Helsingør. Til gengæld tabte FC Fredericia i Roskilde.
  Der var store chancer til begge hold i de første tyve minutter af kampen mellem AC Horsens og FC Helsingør onsdag eftermiddag.
  Men kampen på Helsingør Stadion skulle frem til det 38. minut før Mikkel Jespersen sendte bolden op i målhjørnet og bragte de gule foran med 1-0.
  Det var også stillingen i pausen.
  Det lykkedes faktisk for AC Horsens at få bolden i nettet i anden halvleg. Men der blev vinket for offside mod Kim Aabech.
  Der blev ikke scoret yderligere, og dermed er AC Horsens videre til fjerde runde.
  Kampen er slut. Vi vinder 1-0 og er videre i DBU Pokalen (0-1) #fchach #dbupokal
  Fredericia færdige i pokalen
  Klokken 19.00 løb FC Fredericia på banen – ligeledes på Sjælland – hvor FC Roskilde tog imod i kampen om avancement til næste runde af DBU Pokalturneringen.
  Men i modsætning til horsensianerne, så lykkedes det ikke for soldaterne fra fæstningsbyen at spille sig til sejr.
  Efter 16 minutter bragte Bo Storm FC Roskilde foran med 1-0, der også var stillingen ved pausen.
  Fire minutter inde i anden halvleg gjorde Kristian Lindberg skaden større, da han bragte hjemmeholdet i front med 2-0.
  Lige lidt hjalp det, at Frans Dhia Putros reducerede til 1-2. For det blev kampens resultat.
  FC Fredericia er dermed ude af pokalturneringen.
  